**Jari Lippojoki** (s. 7. maaliskuuta 1961) on suomalainen entinen jääkiekkopuolustaja. Hän pelasi koko pelaajauransa ajan I- ja II-divisioonaa Imatran Ketterässä. Lippojoki on I-divisioonan runkosarjan kaikkien aikojen eniten tehopisteitä, maaleja ja syöttöpisteitä tehnyt sekä eniten otteluita pelannut puolustaja tehtyään yhteensä 495 ottelussa tehot 196+224=420. Kyseiset saldot ovat myös Ketterän I-divisioonahistorian ennätys. Lippojoen mukaan on nimetty kaudesta 2010–2011 Mestiksen parhaalle puolustajalle myönnettävä Jari Lippojoki -palkinto. Ketterä on jäädyttänyt hänen pelinumeronsa 24. 

Lippojoen erottuvana vahvuutena tunnettiin hänen hyvä lyöntilaukauksensa ja myös pelisilmä kuului Lippojoen suurimpiin vahvuuksiin.

Ura
---

### Seuraura

Lippojoki aloitti jääkiekkoilun Imatran Ketterässä 9-vuotiaana vuonna 1970. Hän oli nostamassa kauden 1981–1982 päätteeksi seuran miesten joukkuetta II-divisioonasta I-divisioonaan. Kaudella 1982–1983 Lippojoki oli Ketterän paras maalintekijä ja tehokkain puolustaja tehoilla 17+11=28. Kaudella 1983–1984 hän oli joukkueen tehokkain puolustaja tehoilla 13+11=24, kuten myös jälleen seuraavalla kaudella 1984–1985 tehoilla 16+20=36, joilla Lippojoki jakoi I-divisioonan puolustajien pistepörssin toisen sijan JoKP:n Lasse Lindbergin kanssa edellään vain KalPan Jari Järvinen.

Kaudella 1985–1986 Lippojoki oli Ketterän paras maalintekijä, tehokkain puolustaja ja kolmanneksi paras pistemies tehoilla 23+18=41, joilla hän voitti koko I-divisioonan puolustajien piste- ja maalipörssin. Kaudella 1986–1987 Lippojoki oli joukkueen tehokkain puolustaja ja kolmanneksi paras maalintekijä tehoilla 17+22=39, joilla hän jakoi sarjan puolustajien maalipörssin toisen sijan KooKoon Timo Turusen kanssa edellään vain SaiPan Keijo Taskula sekä sijoittui puolustajien pistepörssissä kolmanneksi. Lippojoki valittiin kauden päätteeksi I-divisioonan toiseen tähdistökentälliseen. Kaudella 1987–1988 hän sijoittui tehoilla 17+22=39 sarjan puolustajien pistepörssissä toiseksi edellään vain TuTon Steve Harrison. Kaueella 1988–1989 Lippojoki voitti I-divisioonan puolustajien maalipörssin ja sijoittui puolustajien pistepörssissä kolmanneksi tehoilla 25+22=47.

Lippojoki teki kaudella 1990–1991 I-divisioonan yhden kauden piste-ennätyksensä tehoilla 23+26=49, joilla hän oli Ketterän paras pistemies ja maalintekijä. Lippojoki sijoittui sarjan puolustajien pistepörssissä toiseksi edellään vain Vantaa HT:n Sergei Karpov. Hänen hyvistä tehoistaan huolimatta Ketterä putosi kauden päätteeksi II-divisioonaan. Kaudella 1991–1992 Lippojoki voitti sarjan puolustajien piste-, maali- ja syöttöpörssin tehtyään 36 ottelussa hurjat tehot 41+46=87. Hänen maalimääränsä on II-divisioonan puolustajien yhden kauden ennätys sekä Ketterän seurahistorian yhden kauden maaliennätys Lippojoen pelipaikasta huolimatta. Kauden 1992–1993 päätteeksi Ketterä nousi taas I-divisioonaan. Kaudella 1993–1994 Lippojoki oli joukkueen tehokkain puolustaja tehoilla 15+21=36, joilla hän jakoi I-divisioonan puolustajien pistepörssin kuudennen sijan Kärppien Kai Raution kanssa. Kauden jälkeen Lippojoki oli lopettamassa uraansa, mutta hän palasi kuitenkin kaukaloihin kesken kauden 1994–1995. Lippojoki oli tehoilla 5+9=14 Ketterän tehokkain puolustaja, vaikka hän pelasi runkosarjassa vain 12 ottelua. Myös kesällä 1995 Lippojoki oli lopettamassa uraansa, mutta hän palasi kauden 1995–1996 alussa taas Ketterään, jonka tehokkain puolustaja Lippojoki oli tehoilla 7+13=20.

Lippojoki ei mahtunut enää kaudella 1996–1997 Ketterän nuorentuneeseen joukkueeseen, eikä hän kuulunut uuden päävalmentaja Kari Mäkitalon suunnitelmiin. Kaudeksi 1997–1998 Ketterä putosi taas II-divisioonaan ja myös Lippojoki palasi joukkueeseen. Hän jakoi tehoilla 18+25=43 sarjan puolustajien pistepörssin viidennen sijan SuPSin Jarkko Heikkisen kanssa. Lippojoen pelaajaura päättyi lopulta kevääseen 1998.

### Maajoukkueura

Lippojoki edusti Suomen B-maajoukkuetta Alaskassa pelatussa turnauksessa vuonna 1985.

Muuta
-----

Lippojoen veljenpoika Jarno on pelannut urallaan 198 SM-liigaottelua ja voittanut Suomenmestaruuden JYPissä vuonna 2009. Hän pelaa nykyään Ketterän Mestis-joukkueessa.

Jari Lippojoki oli nuorena myös varsin lupaava pesäpalloilija ikäluokassaan ja hän voitti Imatran Pallo-Veikoissa kuusi SM-mitalia 1970-luvulla. Lippojoki on harrastanut viime vuosina "ikämieskiekon" lisäksi myös golfia ja sulkapalloa. Hän on siviiliammatiltaan vaunutarkastaja.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 1982–1983 | Ketterä | I-divisioona | 36 | 17 | 11 | 28 | 58 | – | – | – | – | – |
| 1983–1984 | Ketterä | I-divisioona | 36 | 13 | 11 | 24 | 37 | – | – | – | – | – |
| 1984–1985 | Ketterä | I-divisioona | 44 | 16 | 20 | 36 | 56 | – | – | – | – | – |
| 1985–1986 | Ketterä | I-divisioona | 43 | 23 | 18 | 41 | 42 | – | – | – | – | – |
| 1986–1987 | Ketterä | I-divisioona | 44 | 17 | 22 | 39 | 26 | – | – | – | – | – | Kakkostähdistö |
| 1987–1988 | Ketterä | I-divisioona | 44 | 17 | 22 | 39 | 28 | – | – | – | – | – |
| 1988–1989 | Ketterä | I-divisioona | 44 | 25 | 22 | 47 | 14 | – | – | – | – | – |
| 1989–1990 | Ketterä | I-divisioona | 44 | 10 | 15 | 25 | 10 | – | – | – | – | – |
| 1990–1991 | Ketterä | I-divisioona | 44 | 23 | 26 | 49 | 36 | – | – | – | – | – |
| 1991–1992 | Ketterä | II-divisioona | 36 | 41 | 46 | 87 | 42 | – | – | – | – | – |
| 1992–1993 | Ketterä | II-divisioona | 16 | 16 | 20 | 36 | 14 | – | – | – | – | – |
|  | Ketterä | I-divisioona | 15 | 8 | 14 | 22 | 30 | – | – | – | – | – |
| 1993–1994 | Ketterä | I-divisioona | 46 | 15 | 21 | 36 | 46 | – | – | – | – | – |
| 1994–1995 | Ketterä | I-divisioona | 12 | 5 | 9 | 14 | 14 | – | – | – | – | – |
| 1995–1996 | Ketterä | I-divisioona | 43 | 7 | 13 | 20 | 24 | – | – | – | – | – |
| 1997–1998 | Ketterä | II-divisioona | 33 | 18 | 25 | 43 | 32 | – | – | – | – | – |
| 13 kautta | yhteensä | I-divisioona | 495 | 196 | 224 | 420 | 421 | – | – | – | – | – |

Lähteet
-------

* Jari Lippojoki The Internet Hockey Databasessa (englanniksi)
* Jari Lippojoki *Elite Prospects*. Everysport Media Group AB.  (englanniksi)

### Viitteet

1. 1 2  Mikkola, Miikka: 90–91 – Hissi tuo ja hissi vie *Jatkoaika.com*.  9.6.2004. Jatkoaika r.y. Viitattu 22.11.2016.
2. ↑  Elite Prospects All-Time Stats (englanniksi)
3. ↑  Elite Prospects All-Time Stats (englanniksi)
4. 1 2  Sipiläinen, Kalle: Lipari nostettiin Teemu Selänteen rinnalle *uutisvuoksi.fi*.  9.6.2004. Kaakon Viestintä Oy.  Arkistoitu 23.11.2016. Viitattu 22.11.2016.
5. ↑  Huikea lista jääkiekkoilijoista – Mies, jolla oli silmät selässä *urheilulehti.fi*.  17.12.2013. A-Lehdet Oy. Viitattu 22.11.2016.
6. 1 2 3  Lippojoen lämäri puree yhä.  *Jääkiekkolehti*, marraskuu 1994, 1994. vsk.  Egmont Kustannus Oy Ab.
7. ↑  Mikkola, Miikka: 81–82 – Yllätykselliset pudotuspelit *Jatkoaika.com*.  15.2.2004. Jatkoaika r.y. Viitattu 22.11.2016.
8. 1 2 3 4 5  Jari Lippojoki *Elite Prospects*. Everysport Media Group AB.  (englanniksi)
9. ↑  Mikkola, Miikka: 86–87 – KooKoon vuosi *Jatkoaika.com*.  25.4.2004. Jatkoaika r.y. Viitattu 22.11.2016.
10. ↑  Elite Prospects All-Time Stats (englanniksi)
11. ↑  Eliteprospects.com – Ketterä (englanniksi)
12. ↑  Mikkola, Miikka: 95–96 – Junkkareilta kaikkien aikojen pohjanoteeraus *Jatkoaika.com*.  8.8.2004. Jatkoaika r.y. Viitattu 22.11.2016.
13. ↑  Mikkola, Miikka: 96–97 – Suuri harvennushakkuu *Jatkoaika.com*.  7.11.2004. Jatkoaika r.y. Viitattu 22.11.2016.
14. ↑  Lippojoki vahvistamaan SaPKo-puolustusta *Jatkoaika.com*.  9.10.2007. Jatkoaika r.y. Viitattu 22.11.2016.